AVTOMOBIL TRANSPORTI SOHASIDA MONOPOLIYADAN ChIQARISh VA BOShQARUVNI TAKOMILLAShTIRISh TO‘G‘RISIDA

Avtomobil transporti sohasida monopoliyadan chiqarish jarayonlarini chuqurlashtirish, bozor munosabatlarini shakllantirish va transport xizmatlari bozorida raqobat muhitini yaratish, avtomobil va daryo transporti boshqaruv tizimini takomillashtirish maqsadida:
 1. Avtomobil va daryo transporti sohasida boshqaruvni takomillashtirish va monopoliyadan chiqarishni chuqurlashtirishning asosiy yo‘nalishlari sifatida quyidagilar belgilansin:
 avtotransportda yo‘lovchilar va yuk tashish sohasida bozor munosabatlari va raqobat muhitini yanada rivojlantirish, avtomobil transporti tashkilotlari va korxonalarini keng xususiylashtirish, xususiy avtomobil tashuvchilar faoliyati sohasini kengaytirish, transport xizmatlari bozorida mulkchilikning barcha shakllaridagi avtomobilda tashuvchilar uchun teng shart-sharoitlar yaratish;
 avtomobil va daryo transportida yuk va yo‘lovchilar tashishni boshqarishning ortiqcha bo‘g‘inlarini tugatish, boshqaruvning bir va ikki bo‘g‘inli tizimiga o‘tish;
 avtomobil transportida boshqarishni markazlashtirishdan chiqarish va avtomobilda yo‘lovchilar tashuvchi, yuklarni viloyat ichida tashuvchi, transport-foydalanish va axborot xizmatlari ko‘rsatuvchi korxonalar faoliyatini muvofiqlashtirish, avtomobilda yo‘lovchilar va yuk tashish sohasida kadrlarni qayta tayyorlash funksiyalarini bevosita Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari ixtiyoriga berish;
 yo‘lovchilar tashish xavfsizligi chora-tadbirlarini mustahkamlash, avtomobilda yo‘lovchilar va yuk tashish sohasida iste’molchilarning huquqlari himoya qilinishining kuchli tizimini yaratish, transport xizmatlari tizimida sug‘urtaning mustaqil bozorini rivojlantirish.
 2. “O‘zavtotrans” korporatsiyasi tarkibiga kiruvchi umumiy foydalanishdagi avtomobil transporti tizimi korxonalari va tashkilotlarining hamda O‘zbekiston Respublikasi Davlat mulki qo‘mitasining quyidagi takliflari qabul qilinsin:
 O‘zbekiston avtomobil transporti davlat-aksionerlik korporatsiyasini (“O‘zavtotrans”ni) tugatish;
 tugatilayotgan “O‘zavtotrans” tarkibiga kirgan hududiy davlat-aksionerlik konsernlari va birlashmalarini avtomobilda tashuvchilarning hududiy uyushmalariga aylantirgan holda ularni Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari ixtiyoriga berish to‘g‘risidagi taklifi qabul qilinsin.
 3. Avtotransport xizmatlariga tarif siyosatini shakllantirish masalalari O‘zbekiston Respublikasi Moliya vazirligi hamda O‘zbekiston avtomobil va daryo transporti agentligiga yuklansin.
 4. Avtomobilda yo‘lovchilar va yuk tashish sohasida Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining asosiy vazifalari etib quyidagilar belgilansin:
 avtomobil va daryo transportini rivojlantirishning kompleks mintaqaviy dasturlarini ishlab chiqish va amalga oshirish, iqtisodiyotga va mintaqa aholisiga barqaror avtotransport xizmati ko‘rsatish uchun shart-sharoitlar yaratish;
 avtotransport xizmatlari bozorida raqobat muhitini shakllantirish, mulkchilikning barcha shakllaridagi avtomobilda tashuvchilar uchun faoliyat ko‘rsatishning teng shart-sharoitlarini yaratish;
 shaharda, shahar atrofida, shaharlararo (viloyat ichida) qatnovchi yo‘lovchilar tashuvchi avtomobil transportini yo‘lovchilar tashish yo‘nalishlarini va harakat jadvallarini o‘rnatish;
 tegishli hududda avtotransportda yo‘lovchilar tashish xizmatlarga va ijtimoiy ahamiyatli yuklarni tashish ustidan tarif siyosati amalga oshirilishini nazorat qilish.
 5. Avtomobil tashuvchilarning hududiy uyushmalariga quyidagi asosiy vazifalar va funksiyalar yuklansin:
 avtomobil transporti sohasida bozor islohotlarini yanada chuqurlashtirish, avtotransport korxonalarini xususiylashtirish va aksiyalashtirish jarayonlarini rivojlantirish;
 yo‘lovchilarga xizmat ko‘rsatish madaniyati va sifatini oshirish, avtotransport xizmatlari servisini kengaytirish;
 zamonaviy texnika va texnologiyalarni joriy etish, ta’mirlash bazasini rivojlantirish va zamonaviylashtirish, harakat vositalaridan foydalanish samaradorligini oshirish bo‘yicha investitsiya dasturlarini shakllantirish va amalga oshirish;
 yo‘lovchilar va yuklarni shaharlarda, shaharlararo, viloyatlararo tashishni ta’minlash yuzasidan avtotransport korxonalari faoliyatini muvofiqlashtirish.
 6. “O‘zavtotrans” davlat-aksionerlik korporatsiyasi tugatilishi munosabati bilan O‘zbekiston avtomobil va daryo transporti agentligiga quyidagilar yuklatilsin:
 avtomobil va daryo transportida yo‘lovchilar va yuk tashish xavfsizligini tashkil etish va ta’minlashga doir normativ-huquqiy hujjatlarni ishlab chiqish va tasdiqlash, boshqaruv organlari va xo‘jalik yurituvchi subyektlar tomonidan ularga rioya etilishi ustidan nazorat o‘rnatish;
 yo‘lovchilar va yuk tashish yo‘nalishlarini tender asosida realizatsiya qilish mexanizmini joriy etish, mulkchilikning barcha shakllaridagi tashuvchilar uchun faoliyat ko‘rsatishning teng shart-sharoitlarini yaratish;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining takliflari asosida avtomobilda yo‘lovchilarni tashishning xalqaro va viloyatlararo yo‘nalishlarini tasdiqlash;
 avtomobilda tashuvchilar faoliyati litsenziyalanishini amalga oshirish hamda avtomobil va daryo transporti sohasida litsenziya talablari va shartlariga rioya etilishi ustidan nazorat o‘rnatish;
 avtomobil va daryo transporti sohasida xalqaro hamkorlikni amalga oshirish hamda avtomobil va daryo transportining xalqaro tashkilotlariga O‘zbekiston Respublikasi manfaatlarini ifoda etish.
 7. O‘zbekiston Respublikasi Prezidentining "O‘zbekiston avtomobil transporti (“O‘zavtotrans”) davlat aksionerlik korporatsiyasini tashkil etish to‘g‘risida” 1993-yil 8-yanvardagi PF-538-sonli Farmoni o‘z kuchini yo‘qotgan deb hisoblansin.
 8. O‘zbekiston Respublikasi Adliya vazirligi, Davlat mulki qo‘mitasi hamda boshqa manfaatdor vazirliklar va idoralar bilan birgalikda bir oy muddatda Vazirlar Mahkamasiga O‘zbekiston Respublikasi qonun hujjatlariga mazkur Farmondan kelib chiquvchi o‘zgartirish va qo‘shimchalar kiritish haqida takliflar kiritsin.
 9. O‘zbekiston Respublikasi Vazirlar Mahkamasi mazkur Farmonni amalga oshirish yuzasidan 10 kun muddatda qaror qabul qilsin.